REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/201-18

24. septembar 2018. godine

B e o g r a d

ZAPISNIK

27. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO,

ODRŽANE 20. SEPTEMBRA 2018. GODINE

Sednica je počela u 11,00 časova.

Sednicom je predsedavao Ljubiša Stojmirović, zamenik predsednika Odbora.

Sednici su prisustvovali članovi Odbora: Marko Atlagić, Milena Bićanin, Vladimir Orlić, Marko Parezanović, Đorđe Kosanić, Milan Knežević (zamenik Muamera Zukorlića), Mihailo Jokić (zamenik Bogdana Obradovića), Nataša St. Jovanović, Žarko Obradović, Miletić Mihajlović, Aleksandra Jerkov, Dubravko Bojić kao i njegov zamenik Nikola Savić, Ratko Jankov, Fatmir Hasani i Olena Papuga.

Sednici nije prisustvovao Žarko Korać niti njegov zamenik.

Sednici je prisustvovao i narodni poslanik Miljan Damjanović, koji nije član Odbora.

Sednici su prisustvovali i: Mladen Šarčević, ministar prosvete, nauke i tehnološkog razvoja, Bojan Tubić, pomoćnik ministra i Vladimir Bojković savetnik u Ministarstvu.

Nakon glasanja, usvojen je sledeći:

D n e v n i r e d

1. **Predlog zakona o izmenama i dopunama Zakona o visokom obrazovanju u načelu;**
2. **Predlog zakona o profesijama od posebnog interesa za Republiku Srbiju i uslovima za njihovo obavljanje u načelu.**

Pre prelaska na razmatranje utvrđenog dnevnog reda, usvojen je Zapisnik 26. sednice Odbora.

Prva tačka dnevnog reda: **Predlog zakona o izmenama i dopunama Zakona o visokom obrazovanju u načelu.**

Uvono izlaganje ministar Šarčević je započeo komentarisanjem navodnog broja od 12000 studenata koji su upisali studije pre donošenja Zakona o visokom obrazovanju iz 2005. godine, odnosno pre uvođenja bolonjskog procesa, a ni do danas nisu završili studije. U svakom slučaju, Predlogom zakona produžava se rok studiranja za još jednu godinu za ove studente. On se osvrnuo i na nove odredbe u Predlogu zakona kojima se reguliše položaj naših lektora u visokoškolskim ustanovama u inostranstvu. U budžetu za 2019. godinu posebno će se planirati sredstva za njih, a konkurs za popunu tih radnih mesta sprovodiće se preko Ministarstva spoljnih poslova.

U vezi sa „legalizacijom“ diploma visokoškolskih ustanova na kojima njihov imalac nije ispunjavao uslove za upis prvog, drugog i trećeg stepena, napomenuo je da to nije krivica studenata, jer Akreditaciona komisije u prethodna dva ciklusa provere akreditacija nije našla ništa sporno u tim ustanovama. Krivicu takođe treba, pre studenata, da snosi i visokoškolska ustanova koja je omogućila takav upis. U daljem izlaganju istakao je da se Ministarstvo u ovom trenutku bavi i ispitivanjem odnosno sankcionisanjem onih visokih škola strukovnih studija koje u tzv. isturenim odeljenjima omogućavaju studiranje na neakreditovanim programima. Sankcije će biti novčane, 2 000 000 RSD za ustanovu, 200 000 za odgovorno lice, a na kraju i oduzimanje licence za rad. Da bi se izbegle uočene anomalije u budućnosti, ministar je rekao da će nastojati da afirmiše akademije strukovnih studija, pa je u tom smislu spomenuo odluku o osnivanju Akademije poslovnih strukovnih studija u Beogradu, koja je nastala spajanjem Beogradske poslovne škole i Visoke poslovne škole strukovnih studija u Blacu.

Osvrćući se na izlaganje narodnog poslanika Miljana Damjanovića, koji nije član Odbora, o utiscima sa puta po Kini višečlane delegacije Narodne skupštine, ministar Šarčević je podsetio prisutne da su naša iskustva sa NR Kinom na polju obrazovanja i nauke više nego pozitivna. Iz ove zemlje su naročito zainteresovani za saradnju u oblasti informacionih tehnologija i razmene sportskih delatnika. Mi bi trebalo da poklonimo pažnju otvaranju kampusa radi dovođenja stranih studenata i razmene sa našim studentima, gde su naročito dobra iskustava sa Turskom i Grčkom.

Aleksandra Jerkov se založila, zbog racionalnosti, da se za stare studente („sastajemo se svake godine da raspravljamo o njihovom problemu“) ukine rok za završetak studija, a to će biti stav njene poslaničke grupe. Postavila je i pitanje, razjašnjenje o primeni člana 14. Predloga zakona.

Odgovarajući na to pitanje, ministar je, ilustracije radi, spomenuo slučaj sina bivšeg rektora Univerzitea u Kragujevcu, koji je, ne svojom krivicom, kako je naveo, upisao viši nivo studija, a da prethodno nije izmirio ispitne obaveze iz prethodnog nivoa. Doktorat ovog studenta je bio dobar, utvrdila je nadležna komisija, a to što je prijavio rad na doktoratu, a da nije dao jedan ispit, konsekvence bi trebalo da snosi fakultet, istakao je ministar Šarčević.

Narodni poslanik Marko Atlagić je rekao da je pravo studenata upisanih pre bolonjskog sistema, da studiraju po započetom nastavnom planu i programu, ukazujući da se njihov broj značajno smanjuje jer su im produžavani rokovi za okončanje studija. Među njima postoje i izuzetno nadareni studenti, a profesori su dužni da svakom studentu poklone punu pažnju. Ne bi trebalo da se dešavaju slučajevi da je na pojedinim fakultetima prolaznost na nekim predmetima manja od 1%. Reagujući na opasku narodnog poslanika Ratka Jankova, da je kvalitet diploma sve slabiji, da se više poklanja pažnja ocenama, a ne znanju i da se ovde licitira brojem studenata upisanih pre bolonjskog procesa, Mihajlo Jokić je apelovao da se afirmišu pozitivne stvari u oblasti obrazovanja, a ne samo negativne. Sa Markom Atlagićem, kao i ministrom Šarčevićem, Ratko Jankov se saglasio da je definitivno potrebno ustanoviti bazu podataka o stvarnom broju studenata upisanih pre 2006. godine, ali i primeniti neke principe drugih država kada su u pitanju rokovi za okončanje izrade doktorskih disertacija.

Žarko Obradović je primetio da je potrebno veće učešće akademske zajednice u obrazovnim procesima, ne prepuštajući da to samo čini nadležno ministarstvo. Podsetio je na svoja iskustva dok je bio ministar prosvete, da je na konferenciji u organizaciji UNESKO-a, 2010. godine, govorio o potrebi revidiranja pojedinih kriterijuma Šangajske liste, ali da nije naišao na podršku sedamdesetak prisutnih ministara. U svakom slučaju, s obzirom na sredstava koja naša zemlja izdvaja za obrazovanje, njegov nivo se može smatrati zadovoljavajućim. Naš problem je, podsetio je na reči profesora Ivića, nizak natalitet koji će imati za posledicu sve više nepopunjenih mesta prilikom upisa sudenata na visokoškolske ustanove.

Nakon okončanja diskusije, **Odbor je odlučio da predloži Narodnoj skupštini da prihvati Predlog zakona o izmenama i dopunama Zakona o visokom obrazovanju** u načelu.

Druga tačka dnevnog reda: **Predlog zakona o profesijama od posebnog interesa za Republiku Srbiju i uslovima za njihovo obavljanje**.

Povodom druge tačke dnevnog reda, ministar Šarčević je istakao da je usvajanje ovog zakona međunarodna obaveza, da će to predstavljati pravni osnov za donošenje i drugih propisa, a da je jedan već usvojen, Zakon o nacionalnom okviru kvalifikacija. Predlog zakona o profesijama od posebnog interesa za Republiku Srbiju i uslovima za njihovo obavljanje je tzv. Mali zakon, a, kolokvijalno rečeno, Veliki zakon, očekuje se uskoro. Time će se diplome, stečene na prestižnim univerzitetima u inostranstvu, brže i jednostavnije nostrifikovati, u ovom trenutku preko ENIC/NARIC centra, a kasnije i kod novoosnovane Agencije za kvalifikacije.

Nakon okončanja diskusije, **Odbor je odlučio da predloži Narodnoj skupštini da prihvati Predlog zakona o profesijama od posebnog interesa za Republiku Srbiju i uslovima za njihovo obavljanje**.

Sednica je završena u 12,00 časova.

SEKRETAR PREDSEDNIK

Dragomir Petković Muamer Zukorlić